A Moon Shaped Pool

A Moon Shaped Pool – devintasis studijinis britų roko grupės „Radiohead“ albumas, išleistas skaitmeniniu formatu 2016 m. gegužės 8 d. ir birželio 17 d. CD bei LP formatais. Prieš albumo išleidimą buvo išleisti singlai „Burn the Witch“ ir „Daydreaming“.

Grupė albumo kūrimo darbus pradėjo 2012 m., vos pabaigus „The King of Limbs“ turą. „A Moon Shaped Pool“ buvo įrašytas pietų Prancūzijoje, kartu su savo ilgalaikiu prodiuseriu Nigel Godrich. Keletas albumo dainų buvo parašytos ir gyvai atliktos prieš keletą metų: „True Love Waits“ pirmą kartą atlikta 1995 m., „Burn the Witch“ – 2000 m. ir „Present Tense“ – 2008 m. Dainos „Ful Stop“ ir „Identikit“ pirmąkart atliktos 2012 m., „The King of Limbs“ turo metu. Albume skambantys choras bei styginiai instrumentai buvo aranžuoti grupės multi-instrumentalisto Jonny Greenwood ir atlikti Londono šiuolaikinio orkestro („London Contemporary Orchestra“). Albumas sulaukė labaig gerų kritikų įvertinimų ir pasiekė pirmąją vietą Jungtinės Karalystės albumų reitinge, tapdamas šeštuoju grupės albumu, pasiekusiu reitingo viršūnę.

Įrašymas 
2012 m., „The King of Limbs“ turo metu, „Radiohead“ atliko kelias naujas dainas, tarp jų – ir „Ful Stop“ bei „Identikit“, kurios vėliau buvo išleistos „A Moon Shaped Pool“ albume. Turo metu grupės įrašė „Identikit“ bei dar vieną, neatskleistą dainą Jack White „Third Man Records“ studijoje.

Turui pasibaigus, grupė nusprendė padaryti pertrauką ir susikoncentruoti ties soliniais projektais. 2013 m., Thom Yorke ir grupės prodiuseris Nigel Godrich, kartu su savo grupe „Atoms for Peace“, išleido albumą „Amok“. 2014 m. Yorke išleido solinį albumą „Tomorrow's Modern Boxes“, o grupės būgnininkas Philip Selway išleido albumą „Weatherhouse“. Gitaristas Jonny Greenwood sukūrė garso takelius trims filmams, taip pat dirbo su klasikinės muzikos kompozitoriais.

„A Moon Shaped Pool“ buvo įrašytas „La Fabrique“ studijoje, Prancūzijoje, kartu su prodiuseriu Nigel Godrich. Anot grupės narių, grupė bandė perkopti savo limitus, taip pat įrašinėjant naudojo tiek labai senas, tiek labai naujas technologijas. Albume skambantys styginiai instrumentai buvo aranžuoti Jonny Greenwood, atlikti Londono šiuolaikinio orkestro („London Contemporary Orchestra“) ir įrašyti „RAK Studios“, Londone. Būgnininkas Clive Deamer, grojęs kartu su grupe „The King of Limbs“ turo metu, dainoje „Ful Stop“ įrašė papildomą būgnų takelį.

2015 m. gruodį, Yorke solinio koncerto 2015 m. Jungtinių Tautų klimato kaitos konferencijos metu Paryžiuje atliko dvi naujojo albumo dainas: „The Numbers“ (tuo metu daina vadinta „Silent Spring“) bei „Desert Island Disk“. Kalėdų dieną grupė socialiniame tinkle „SoundCloud“ išleido singlą „Spectre“, įrašytą to paties pavadinimo James Bond filmui, tačiau nepanaudotą.

Keletas „A Moon Shaped Pool“ dainų buvo parašytos dar prieš albumo kūrimo darbus. „True Love Waits“ pirmą kartą atlikta gyvai 1995 m., taip pat 2001 m. buvo išleista koncertiniame albume „I Might Be Wrong: Live Recordings“. Su daina „Burn the Witch“ grupė dirbo įrašinėjant albumus „Kid A“ (2000 m.), „Hail to the Thief“ (2003 m.) ir „In Rainbows“ (2007 m.), taip pat dainos žodžiai buvo pasirodę grupės tinklalapyje bei albumų bukletuose. Apie dainą „Present Tense“ (tuo metu vadintą „The Present Tense“) pirmąkart užsiminta 2008 m., o pirmą kartą gyvai atlikta 2009 m., Yorke solinio koncerto „Latitude“ festivalio metu.

Skambesys 
„A Moon Shaped Pool“ sujungia grupei įprastus instrumentus, tokius kaip ritmines mašinas bei sintezatorius, kartu su gitaromis, pianinais bei styginiais instrumentais. Albume gausu chorinių vokalų bei styginių instrumentų, sukuriančių gilų foninį efektą.

Dainoje „Burn the Witch“ stygos yra užgaunamos ne smičiumi, o lazdomis, taip sukuriant perkusinį efektą. „Daydreaming“ skamba pianinas bei atbuline eiga skambantis vokalas. „Identikit“ persipina gitara bei vokalas, o daina užsibaigia skambia gitaros soline partija. „The Numbers“ pasižymi fank ritmu bei ryškiais styginiais ir bosine gitara. „Present Tense“ ritmas primena Lotynų Amerikos muziką, o „Tinker Tailor Soldier Sailor Rich Man Poor Man Beggar Man Thief“ sujungia Greenwood styginius su elektronine perkusija bei klavišiniais. „True Love Waits“, pirmąkart gyvai atlikta akustine gitara prieš dvidešimt metų, albume atlikta pianinu.

Daugumoje dainų kalbama apie meilę, atleidimą bei gailestį. Nemažai kritikų teigė, jog dainų žodžiai netiesiogiai parodė Yorke jausmus dėl išsiskyrimo su partnere, su kuria kartu praleido beveik 25 metus.

Išleidimas 
Įrašinėjant "A Moon Shaped Pool, ", grupė visiškai atsiskyrė nuo muzikos industrijos, todėl nedavė jokių interviu bei negrojo koncertų, o reklamuoti albumą pradėjo likus vos kelioms dienoms prieš išleidimą. 2016 balandžio 30 d., žmonės, ką nors pirkę iš „Radiohead“ internetinės parduotuvės, paštu gavo atvirukus su dainos „Burn the Witch“ žodžiais. Gegužės 1 d., grupė ištrynė visą savo turinį socialiniuose tinkluose, o nuotraukas pakeitė tuščiu fonu. Grupė išleido kelis trumpus filmukus „Instagram“ socialiniame tinkle ir gegužės 3 d. išleido „Burn the Witch“ singlą bei vaizdo klipą.

Gegužės 6 d. buvo išleistas antrasis singlas bei klipas „Daydreaming“. Vaizdo klipas buvo rodytas įvairiuose kino teatruose. Tą pačią dieną grupė paskelbė, jog devintasis grupės albumas, tuo metu dar be pavadinimo, bus išleistas gegužės 8 d. skaitmeniniu formatu, o birželio 17 d. – fiziniu.

Dainų sąrašas 
Visas dainas parašė „Radiohead“.

Kūrybinė grupė 

Radiohead
 Colin Greenwood
 Jonny Greenwood
 Ed O'Brien
 Philip Selway
 Thom Yorke

Papildomi darbai
 Nigel Godrich – prodiusavimas, suvedimas, garso dizainas
 Sam Petts-Davies – garso dizainas
 Maxime LeGuil – garso dizainas
 Stanley Donwood – albumo viršelis
 Hugh Brunt – dirigentas
 Clive Deamer – papildomi būgnai dainoje „Ful Stop“
 London Contemporary Orchestra and Choir – styginiai, choras
 Bob Ludwig – garso dizainas

Radiohead albumai
2016 albumai